kardosdrur/scandi-wiki huggingface dataset:
Sparta Rotterdam

Sparta Rotterdam er en nederlandsk fodboldklub fra Rotterdam. Klubben blev grundlagt i 1888 og er således landets ældste professionelle klub. Indtil sæsonen 2002/2003 havde Sparta Rotterdam altid spillet i den bedste liga, men i 2002 røg de ud af Eredivisie. Klubben vendte tilbage i Eredivisie i sæsonen 2005/2006.

Sparta har vundet seks nationale titler (1909, 1911, 1912, 1913, 1915 og 1959) og tre nationale turneringer (1958, 1962 og 1966) og er en af Rotterdams tre professionelle fodboldklubber; de andre er Excelsior (dannet 1902) og Feyenoord (dannet 1908). Feyenoord spiller også i Eredivisie.

Danske spillere 
  Frederik Holst
  Nicholas Marfelt

Eksterne henvisninger 

 Sparta Rotterdams officielle hjemmeside

Fodboldklubber i Nederlandene
Etableret i 1888
Sport i Rotterdam
Martin Glerup

Martin Glerup (født 3. december 1943 i Aars) er en dansk politiker, tidligere borgmester i Aars Kommune og folketingsmedlem fra 12. december 1990 til 20. november 2001, valgt for Socialdemokratiet i Nordjyllands Amtskreds. Siden 2006 har han været medlem af kommunalbestyrelsen i Vesthimmerlands Kommune.

Glerup blev nysproglig student fra Vesthimmerlands Gymnasium i 1964 og er uddannet folkeskolelærer fra Ranum Statsseminarium i 1967. Han arbejdede som folkeskolelærer 1967-1970, som lokalredaktør for Aalborg Stiftstidende i Aars 1970-1978 og som skoleleder for AOF Aars Aftenskole 1969-1970.

Den politiske karriere begyndte i 1974, hvor han blev medlem af Aars Kommunalbestyrelse. Det var han frem til 1989, fra 1978 til 1982 som socialudvalgsformand og 1982-1986 borgmester. Fra 1986 til 1991 var han medlem af Nordjyllands Amtsråd, hvor han var formand for teknisk udvalg. Glerup havde en række bestyrelsesposter, bl.a. var han medlem af repræsentantskabet for Sparekassen Himmerland og bestyrelsesmedlem i Nordjyllands Trafikselskab. Han blev opstillet til Folketinget i 1989 i Aalborg Vestkredsen og blev valgt året efter, men stillede efterfølgende op i Aarskredsen. I Folketinget var han bl.a. sit partis miljø- og energiordfører fra 1993 og fra 1998 tillige formand for Energiudvalget. Han var desuden medlem af Miljø- og Planlægningsudvalget, Landbrugs- og Fiskeriudvalget samt Sundhedsudvalget.

Han udtrådte af Folketinget ved valget 20. november 2001, men forlod ikke aktiv politik, idet han samme dag blev valgt til Aars Kommunalbestyrelse. Ved kommunalvalget i 2005 blev han valgt til Vesthimmerlands Kommunalbestyrelse. Siden 2007 har han været formand for sundhedsudvalget samt børne- og ungeudvalget i kommunen. Han er desuden medlem af Naturklagenævnet.

Martin Glerup ejer Martin Glerup Information, der leverer journalistik til virksomheder og foreninger.

Eksterne henvisninger 
 Martin Glerups biografi på Folketingets hjemmeside

Folketingsmedlemmer i 1990'erne
Folketingsmedlemmer i 2000'erne
Tidligere folketingsmedlemmer fra Socialdemokraterne
Borgmestre fra Socialdemokraterne
Kökar

Kommune er den sydligste af Ålandsøernes 16 kommuner: Den ligger sydøst for Föglö i Ålands sydøstlige skærgård. Kökar har cirka 300 indbyggere og har et areal på 57,80 km². Kökars hovedby er Karlby.

Kommunens navn dukker for første gang op på skrift i det 13. århundrede. Dengang der var et
franciskanerkloster på Kökar. Der er færgeforbindelse til Långnäs, i Lumparland på fasta Åland og Galtby ved landsbyen Korpo i Finland.

Kommunens byer er Hellsö, Karlby, Kyrkogårdsö, Munkvärvan (del af Överboda), Vålö (del af Hellsö), Österbygge og Överboda. Der er også arealerne Kalen og Sommarön, bakken Otterböte (med bronzealderboplads), øerne Flattö, Idö (naturreservat siden 2005), Karlbylandet, Kökarsören (med fyrtårn), Mörskär, Ubbenholm, Oppsjön sø, færgehavnen Harparnäs samt sundet Hamnö sund.

Kökars Folkeskole, der ligger ved Karlby ström, har 35 elever fra 1-9 skoleår, 6 lærere og et kommunebiblotek.

Franciskanerne 
I begyndelsen af 1400-tallet anlagdes et franciskanerkloster på Kökar ved søruten mellem Sverige og Finland. Det blev ødelagt af Gustav Vasa, men gennem arkæologiske undersøgelser har man fundet flere velbevarede husfundamenter. I klosterkælderen, som blev kapel i 1979, kan nogle af de arkæologiske fund beses. Den nuværende Sankt Anna Kirke fra 1784 står delvis på den gamle klosterkirkes grund. I nutiden afholdes der på Kökar en årlig franciskusfest.

Turisme 
Sankt Anna Kirke fra 1784 har foruden klosterruinerne et lille museum.

Ved Otterböte fandt man i 1918 en bronzealderboplads fra 1150–1050 f. Kr.

Syd for Kökar ligger den lille, finske ø Källskär som grundet sin beliggenhed og natur besøges af mange turister.

Eksterne henvisninger 

 Kommunes hjemmeside
 Lokalforeningens hjemmeside 

Kommuner på Ålandsøerne
Ålands skärgårds økonomiske region
William Scharling

Hans William Scharling (født 22. september 1837 i København, død 29. april 1911 på Frederiksberg) var en dansk professor i nationaløkonomi, der var finansminister i Hannibal Sehesteds Højre-regering, der sad fra 27. april 1900 – 24. juli 1901. Han var tillige medlem af Folketinget og af Københavns Borgerrepræsentation.

Han blev student fra Metropolitanskolen 1855; cand.jur. 1861, og modtog Universitetets guldmedalje 1862. Scharling blev professor i nationaløkonomi ved Københavns Universitet i 1869 på afhandlingen Pengenes synkende Værdi, belyst ved danske Aktstykker. Han havde forinden studeret ved flere universiteter i udlandet. Som professor forfattede han flere lærebøger, hvoraf en enkelt, Bankpolitik, sågar blev oversat til tysk. Han var professor indtil 1900 og igen fra 1901.

Politisk-økonomisk var han tilhænger af protektionismen. Han blev medlem af Folketinget for København 4. Kreds 1876-98. Som senere minister arbejdede han for en skattereform, men var stor modstander af at indføre en egentlig indkomstbeskatning. I 1872 var han medstifter af Nationaløkonomisk Forening. Han var Kommandør af 1. grad af Dannebrogordenen og Dannebrogsmand.

Korresponderende medlem af Kungliga Vetenskapsakademien, af Commission Centrale de Statistique de Belgique og af Société d'Economie Politique, medlem af Institut International de Statistique. Inspektør ved Universitetets Kvæstur; kontrollerende direktør for Det kgl. octroyede almindelige Brandassurance Compagni, direkter for Statsanstalten for Livsforsikring; Medlem af Nationalbankens repræsentantskab; formand for Nordisk Forening til økonomisk Samarbejde; formand i bestyrelsen for De danske Spritfabrikker, formand i repræsentantskabet for Laane- og Spareforeningen for Embeds- og Bestillingsmænd og i bestyrelsen for Foreningen for Alderdoms Friboliger.

Scharling er begravet på Assistens Kirkegård i København.

Publikationer 
 Indledning til den politiske økonomi (1868)
 Pengenes synkende Værdi, belyst ved danske Aktstykker (1869)
 Grundrids af den rene Arbejdslære (1870)
 Værdilære (1888)
 Bankpolitik (1900)
 Værdilærens Udvikling 1871-1900 (1903)
 Handels- og Toldpolitik (1905)
 Samfundsproduktionen (1908)
 Handel, Værdi og Penge (1909-10)
 Medudgiver af Danmarks Statistik (1878-87 og 1891).

Kilder 
 Kraks Blaa Bog 1910

Eksterne henvisninger 
 

Finansministre fra Danmark
Folketingsmedlemmer i 1870'erne
Folketingsmedlemmer i 1880'erne
Folketingsmedlemmer i 1890'erne
Rektorer ved Københavns Universitet
Folketingsmedlemmer fra Højre (1881-1915)
Foreningsformænd fra Danmark
Personer fra København
Medlemmer af Kungliga Vetenskapsakademien
Medlemmer af Københavns Borgerrepræsentation i 1800-tallet
Kommandører af 1. grad af Dannebrog
Personer i Kraks Blå Bog (afdøde)
Personer i Dansk Biografisk Leksikon
William
Nationaløkonomer fra Danmark
Modtagere af Københavns Universitets guldmedalje
H.V. Sthyr

Hans Valdemar Sthyr (født 3. oktober 1838 i Frederikshavn, død 5. marts 1905 i Charlottenlund) var en dansk teolog, præst, biskop, landstingsmedlem og kultusminister.

Styhr blev cand.theol. fra Københavns Universitet i 1861 og virkede som sognepræst i Alslev og Hostrup sogne fra 1873 til 1877. Samme år blev han blev professor i teologi ved Københavns Universitet på en afhandling om Det Ny Testamente. Han var professor frem til 1887, hvor han blev udnævnt til biskop over Lolland-Falsters Stift, hvilket han var til 1897. Han var biskop over Fyens Stift fra 1900-1903.

Politisk tilhørte Sthyr Højre, som han repræsenterede i Landstinget fra 1886 til 1894. Han blev udnævnt til kultusminister ved ministeriet Hørrings tiltræden 23. maj 1897 og sad til regeringens afgang 27. april 1900. Under hans tid som minister gennemførte han bl.a. Folkeskoleloven af 1899, som hans forgænger, Vilhelm Bardenfleth, havde forberedt. Loven banede vejen for en strammere ministeriel styring af folkeskolen, ligesom den introducerede faget anskuelsesundervisning i de mindste klasser.

Han blev Ridder af Dannebrog i 1888, Dannebrogsmand i 1892, Kommandør af 2. grad i 1896 og af 1. grad i 1898.

Han er begravet i Nykøbing Falster. Der findes et maleri af Knud Larsen fra 1905 (Skt. Knuds Kirke). Der findes også en tegning af Knud Gamborg fra 1890 og et træsnit fra 1891.

Se også 
 Lolland-Falsters bisperække
 Fyens Stift

Eksterne henvisninger 
 

Landstingsmedlemmer fra Højre (1881-1915)
Præster fra Danmark
Teologer fra Danmark
Kultusministre fra Danmark
Landstingsmedlemmer i 1880'erne
Landstingsmedlemmer i 1890'erne
Ansatte ved Københavns Universitet
Biskopper over Fyens Stift
Personer fra Frederikshavn
Kommandører af 1. grad af Dannebrog
Otto Reedtz-Thott (født 1954)

Otto Tage Henrik Axel baron Reedtz-Thott (født 15. februar 1954) er en dansk godsejer, hofjægermester, kammerherre og direktør.

Reedtz-Thott er student fra Herlufsholm og uddannet civiløkonom med en mastergrad fra Massachusetts Institute of Technology. Siden 1973 har han ejet og drevet Gavnø Slot på øen Gavnø ved Næstved, der har været i familiens eje siden 1700-tallet. 

Reedtz-Thott er blandt andet kendt for sammen med finansmanden Klaus Riskær Pedersen at have grundlagt den københavnske lokal-tv-station Kanal 2 i 1984 samt radiostationen The Voice. Han var desuden bestyrelsesmedlem i Riskærs kuldsejlede firma Accumulator Invest. Reedtz-Thott er desuden grundlægger af modelbureauet Scandinavian Models/Elite og har har siddet i bestyrelsen for osteproducenten Tholstrup Cheese. Han ejer en række virksomheder og besidder bestyrelsesposter i et antal ejendomsselskaber og fonde. 

Han blev i 1985 tildelt Danske Distriksblade DID Prisen og i 2008 ved Prix Radio (Danmarks officielle radiopriser) den særlige hæderspris. "Næste år er det 25 år siden, at han startede The Voice som lokalradio i København, og den samlede radiobranche valgte at hædre ham, fordi netop hans stædighed, frækhed og civile courage skabte grundlaget for kommerciel radio i dag. Havde det ikke været for ham, havde vi i dag formentlig stadig kun haft en række græsrodsradioer rundt omkring i Danmark... Både dristigheden og investeringen (den kreative og den forretningsmæssige) aftvinger respekt og er en pris værd - ikke mindst i jubilæumsåret," hed det blandt andet i motiveringen.

Ægteskab og privatliv 
Han blev i 2002 gift med den næsten 20 år yngre advokat Helle Zøfting. Ægteparret har tre børn.

Kontroverser 
 2003: Afgørelse i sagen om lukning af offentlighedens adgang til Gavnø.

 2006: Tabte en retssag i Boligretten grundet uenighed om vedligeholdelse af boligen til et ægtepar, der boede til leje i en af hans bygninger.
 2011: Betinget frakendelse af kørekort grundet høj hastighed.

Kilder 

Godsejere fra Danmark
Otto
Erhvervsfolk fra Danmark
Lensbaroner fra Danmark
Danskere i 1900-tallet
Danskere i 2000-tallet
Hofjægermestre fra Danmark
Herlovianere
Forbrugerklagenævnet

Forbrugerklagenævnet er en uafhængig klageinstans, der behandler klager fra forbrugere over varer eller tjenesteydelser. Nævnet består af en række repræsentanter for forbrugerne, repræsentanter for erhvervslivet samt en dommer, der er formand for nævnet. Det er nedsat med hjemmel i Forbrugerklageloven.

Økonomi- og Erhvervsministeriet fastlægger nævnets procedure for behandling af klagesager. Nævnet behandler kun klager fra private forbrugere, og kun klager vedrørende varer med en indkøbspris på mindst 800 og højst 100.000 kr., dog gælder der for tøj, tekstiler og motorkøretøjer andre grænser. 

Sagsbehandlingen foregår skriftligt. 

Tidligere var nævnets afgørelser ikke bindende. Fra 2010 er forbrugerklageloven dog ændret således at den erhvervsdrivende bliver bundet af afgørelsen (der kan tvangsfuldbyrdes) hvis ikke den erhvervsdrivende senest 30 dage efter afgørelsen giver meddelelse om, at han ikke vil være bundet. En sag, der er afgjort af nævnet kan af begge parter indbringes for domstolene. Hvis virksomheden ikke efterlever afgørelsen, kan Forbrugerklagenævnet føre sagen såfremt forbrugeren ønsker det.

Dommeren, som er formand, må ikke have særlig tilknytning til forbrugernes eller erhvervslivets organisationer. Medlemmerne, der repræsenterer forbrugerne og erhvervslivet, udpeges af økonomi- og erhvervsministeren efter indstilling fra forbruger- og erhvervsorganisationerne og sidder i en periode af 4 år.  

Forbrugerklagenævnet blev etableret i 1975. Forbrugerstyrelsen fungerer som sekretariat for Forbrugerklagenævnet.

Kilder

Eksterne henvisninger 
 

Danske ankenævn
Foreningerne Nordens Forbund

Foreningerne Nordens Forbund (FNF) er en fællesnordisk paraplyorganisation af de respektive Foreningen Norden i de fem nordiske lande samt de tre selvstyrende områder i samme del af Europa. Forbundet blev stiftet i 1965 med det formål at samordne foreningernes fælles interesser i det nordiske samarbejde. Foreningerne Nordens Forbund har et samlet medlemstal på cirka 40.000 (i 2014). Sektioner findes i Danmark (inklusive Sydslesvig), Sverige, Norge, Finland, Island, Åland og Færøerne. Også Foreningen Norden på Grønland er formelt medlem, men har ikke deltaget i forbundets arbejde siden 1995. Forbundet samarbejder også med nordiske foreninger i de baltiske lande Estland og Letland, samt i Petrozavodsk i den russiske del af Karelen.

Forbundet ledes af et præsidium, der er sammensat af landsformændene fra de nationale foreninger og en repræsentant for Foreningerne Nordens Ungdomsforbund. Posten som formand går på skift i en tidsbestemt turnus mellem medlemmerne af forbundet, men selvstyrende områder kan ikke opnå formandskabet. Siden 2003 har forbundet sit sekretariat i Malmø. Hvert år koordinerer Foreningerne Nordens Forbund Nordjobb, som er et udvekslingsprojekt for unge mellem 18 og 28 år i Norden, Norden i skolen og Klimaduellen som er nordiske undervisningsportaler, samt den nordiske biblioteksuge. Desuden arrangeres har Forbundet taget initiativ til internetportalen Nordiske Netværk, som har som mål at samle oversigt over nordiske medborgerorganisationer og andre nordiske sammenslutninger. Målet er at skabe muligheder for disse at finde frem til hinanden med henblik på samarbejde omkring projekter og Norden-politiske opgaver.

Se også 
 Foreningen Norden

Eksterne henvisninger 
 FNFs hjemmeside 

Nordiske organisationer
Etableret i 1965
Junior-VM i curling 2009

Juniorverdensmesterskabet i curling 2009 var det 34. junior-VM i curling gennem tiden. Mesterskabet blev arrangeret af World Curling Federation og afviklet i Vancouver Olympic Centre i Vancouver, Canada i perioden 5. – 15. marts 2009. 10 herre- og 10 kvindehold deltog i mesterskabet. For både mænd og kvinder gjaldt at de 10 hold først spillede en round robin. De fire bedste hold gik videre til slutspillet om medaljer, som blev afviklet som et Page playoff med bronzekamp.

Mændenes mesterskab blev for første gang vundet af Danmark, som i finalen vandt 9-6 over Canada. Bronzemedaljerne gik til de forsvarende juniorverdensmestre fra USA, som i bronzekampen besejrede Sverige med 9-4. Det indledende grundspil blev vundet af Canada (8 sejre og 1 nederlag), der på deres vej til førstepladsen bl.a. havde besejret danskerne med 7-5. Danmark endte grundspillet på andenpladsen med 7 sejre og 2 nederlag. I playoff 1/2-kampen besejrede canadierne igen danskerne – denne gang med 11-5 efter bl.a. at have stjålet 6 point(!) i sjette ende. Danskerne udnyttede imidlertid deres ekstra chance for at kvalificere sig til finalen ved at vinde semifinalen med 9-4 over USA. I finalen mod Canada fik danskerne revanche for de to nederlag tidligere i turneringen og sejrede med 9-6. Afgørelsen faldt reelt i ottende ende, hvor det lykkedes danskerne at stjæle tre point og dermed bringe sig foran med 9-4.

Danmark havde tidligere et VM-sølv fra junior-VM i 2001 som bedste resultat, og den danske sejr var den første til et dansk herrehold ved et international mesterskab indtil da. Det danske guldhold bestod af Rasmus Stjerne, Mikkel Krause, Oliver Dupont, Troels Harry og Martin Poulsen. Rasmus Stjerne og Mikkel Krause spillede deres sjette (og sidste) junior-VM, og indtil da havde deres bedste resultat været en fjerdeplads ved junior-VM i 2007, hvor Oliver Dupont og Troels Harry i øvrigt også var med på holdet.

Kvindernes mesterskab blev for tredje år i træk vundet af Skotland med skipper Eve Muirhead i spidsen. I finalen besejrede de skotske kvinder værtslandet Canada med 8-6. Bronzemedaljerne gik Schweiz, som i bronzekampen vandt med 5-4 over Rusland. VM-sejren var Skotlands syvende gennem tiden, og skotterne er dermed kun én sejr efter Canada, som fortsat er noteret for otte VM-guld.

Det danske hold bestående af Mette de Neergaard, Marie de Neergaard, Natasha Glenstrøm, Charlotte Clemmensen og Christine Svensen endte på niendepladsen, og dermed kvalificerede Danmark sig ikke direkte til næste junior-VM i Schweiz i 2010. I stedet må danskerne forsøge at kvalificere sig gennem European Junior Curling Challenge 2010, hvor der spilles om Europas sidste VM-plads.

Resultater

Mænd

Slutspil

Kvinder

Slutspil

Kilder / eksterne henvisninger 
 Junior-VM i curling 2009  (officiel hjemmeside)  
 WCF Results & Statistics – World Junior Curling Championships 2009 – Men  
 WCF Results & Statistics – World Junior Curling Championships 2009 – Women  

VM i curling
Curling i 2009
Stenbed

Et stenbed er et bed der er anlagt med sten som et væsentligt visuelt element og/eller med det formål at skabe et særligt mikroklima. Ofte er stenbedet anlagt med det formål at dyrke alpine planter, og kaldes da ofte et alpinbed.

Former og typer 
Der findes utallige forskellige former og typer af stenbed, da man både kan variere typen og størrelsen af sten og jordtypen der bruges mellem stenene. Stenbed kan være arbejdskrævende at anlægge og også kræve en del vedligehold.

Klassisk stenbed
I et klassisk stenbed bruger man sten som ikke indeholder kalk, f.eks. granit, i forskellige størrelser og jorden imellem stenene er en porøs type, typisk grus der kan være rent eller iblandet en vis mængde muld eller spagnum. Et sådant bed anlægges typisk i fuld sol ovenpå et fugtighedsbevarende medium. Og i et sådant bed vil man kunne dyrke et stort antal forskellige alpinplanter, herunder en lang række løg- og knoldplanter.

Stenhøj
Stenhøjen er en variation af ovenstående hvor centrum ligger en del højere end kanten af bedet.

Surbundsstenbedet
Surbundsstenbedet er en variation af ovenstående hvor jorden mellem stenene er grus iblandet spagnum eller evt. ren spagnum – også dette bed er velegnet til alpinplanter.

Spaltebed
I en anden variant bruges ikke et udvalg af almindelige sten, men store flade sten som skifer, nexø-brud eller ølands-brud der er sat lodret- eller en smule skråt i jorden med 5-25cm jord imellem. Et sådant bed ser specielt ud og giver mulighed for at dyrke nogle mere specielle alpinplanter. Stenene sættes typisk så revnerne mellem stenene er vinkelret på solens stråler ved middagstid.

Kalkstensbed
Anlægges stenbedet med kalkholdige sten (eller ren kalksten) kan man dyrke nogle andre planter, som ikke kan dyrkes i det almindelige – kalkfattige – stenbed.Ovenstående er blot et udvalg af de almindeligste typer stenbed.

Anlæg 

Ofte anlægges stenbedet med en membran under, mens det øverste lag lægges så det ligger over den omgivende jordoverflade. Bedet kan enten anlægges vælvet eller omkranset af sten eller klyner. Membranen forhindrer vand i at trænge ud i den omgivende jord, og forhindrer også indsivning af næringstoffer. Den lidt forhøjede overflade forhindrer at der kommer stående vand i forbindelse med kraftig regn.

Planter 
Der findes et ret stort udvalg af planter der er velegnede til stenbedet, men nogle af de almindeligste plantegrupper er:
 Mindre Azalea og Rhododendron
 Forskellige dværgbuske og dværgtræer, f.eks. Dværg-Birk
 En lang række forskellige flerårige urter, se :Kategori:Alpinplanter
 En række sukkulenter og halvsukkulenter, f.eks. Husløg, Stenbræk og Stenurt

Literatur 
J.Dannesboe: Stenbedet, Gyldendal 2004, 

Havedyrkning
Anlægsgartneri
Bed

en:Garden design#Rock garden
To ryk og en aflevering

To ryk og en aflevering er en novellesamling af Jesper Wung-Sung med 20 noveller. Bogen blev udgivet i 1998 og er på 115 sider. Bladende var specielt glad for bogen; Berlingske Tidende (3-4-98) sagde: "Debutanten Jesper Wung-Sung har begået et stykke begavet mandeforskning i novelleform"; Politiken (3-4-98) sagde: "Debutnoveller om maskulin ensomhed er vellykkede"; Kristligt Dagblad (4-4-98) sagde: "Debutforfatteren Jesper Wung-Sung kan fortælle meget med få ord".

Novellerne

Det er meget korte noveller, så derfor skriver jeg novelle-listen, hvor man kan trykke på en titel for at se handlingen.

Novelle-liste

Bolden side 9-12
Avisen side 13-16
Hovedet side 17-22
Slottet side 23-26
Varmen side 27-30
Planen side 31-34
Kulden side 35-42
Pletten side 43-48
Pølsen side 49-56
Kampen side 57-62
Morgenen side 63-68
Spillet side 69-74
Turen side 75-78
Æblet side 79-86
Græsset side 87-90
Mødet side 91-98
Hullet side 99-106
Katten side 107-112
Vandet side 113-118
Haven side 119-121

Novellesamlinger
Litteratur i 1998
Daniel Sturridge

Daniel Andre Sturridge (født 1. september 1989 i Birmingham, England) er en engelsk fodboldspiller, der spiller som angriber hos Süper Lig-klubben Trabzonspor. 

Han startede sin seniorkarriere i Manchester City, hvor han havde spillet 3 år som ungdomspiller, han fik debut for førsteholdet i 2007-08 sæsonen og var den første spiller der i samme sæson scorede i både FA Youth Cup, FA Cup og Premier League. I sommeren 2009, skiftede han til Chelsea, i anden halvdel af 2010-2011 sæsonen var han udlejet til Bolton hvor han i 12 kampe scorede otte mål. 
D. 2. januar 2013 bekræftede Liverpool på sin hjemmeside, at Sturridge havde skrevet under på en længerevarende aftale med klubben. Den 29. Januar 2018 kom Daniel Sturridge til West Bromwich Albion på en £ 3,8 millioner låneaftale for resten af sæsonen. I sommeren 2018 vendte Sturridge dog tilbage til Liverpool og scorede bl.a. i Liverpools åbningskamp mod West Ham United til slutresultatet 4-0.

Landshold 
Sturridge debuterede på Englands A-landshold den 15, november 2011, mod Sverige. 
Ligeledes har han repræsenteret sit land på både U-17, U-18, U-19 U20 og U21 niveau.
Ved OL 2012 var Sturridge udtaget til det Britiske landshold, han spillede fem kampe og scorede to mål.

Eksterne henvisninger 

 

Fodboldspillere fra England
Fodboldspillere fra Manchester City F.C.
Fodboldspillere fra Chelsea F.C.
Fodboldspillere fra Bolton Wanderers F.C.
Fodboldspillere fra Liverpool F.C.
Fodboldspillere fra West Bromwich Albion F.C.
Personer fra Birmingham
Deltagere ved verdensmesterskabet i fodbold 2014
Deltagere ved det europæiske mesterskab i fodbold 2016
Nathan Doyle

Nathan Luke Robert Doyle (født 12. januar 1987 i Derby, England) er en engelsk fodboldspiller, der spiller som forsvarsspiller. Gennem karrieren har han blandt andet spillet for Bradford, Derby County og Hull City, samt på lejebasis hos Notts County og Bradford City.

Eksterne henvisninger 

Fodboldspillere fra England
Fodboldspillere fra Derby County F.C.
Fodboldspillere fra Notts County F.C.
Fodboldspillere fra Bradford City A.F.C.
Fodboldspillere fra Hull City A.F.C.
Fodboldspillere fra Barnsley F.C.
Personer fra Derby